Okresná prokuratúra Svidník 
Sovietskych hrdinov 200, 089 01 Svidník 	

Sp. zn. : Pv 182/12/7712	Svidník, 8.4.2013
EEČ : 2-60-12-2013

U Z N E S E N I E

Trestná vec:	obvinený XXXXX 
Prečin:	Zvýhodňovanie veriteľa podľa § 240 odsek 1, odsek 2 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Svidník
Podľa § 215 odsek 1 písmeno d (§ 9 odsek 1 písmeno e) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako konateľ spoločnosti WIZARD, s.r..o. IČO: 31686893 so sídlom Chotčanská ul. XXXXX v presne nezistenom čase najneskôr od 25.06.2009 až doposiaľ v sídle spoločnosti a inde, ako dlžník v platobnej neschopnosti úhradami iných pohľadávok zmaril uspokojenie svojich veriteľov XXXXX - odborné prehliadky a odborné skúšky, servis a montáže el. zariadení a bleskozvodov so sídlom v Sečovskej Polianke č. 355, okr. Vranov nad Topľou, IČO 14323061, ktorému spôlsobil škodu vo výške 6 780,06 eur,

lebo je trestné stíhanie neprípustné podľa § 9 odsek 1 písmeno e

Odôvodnenie:
	Uznesením Obvodného oddelenia PZ v XXXXX ČVS: ORP-97/SP-SK-2012 zo dňa 05.04.2012 bolo podľa § 199 ods. 1 Tr. por. začaté trestné stíhanie a následným uznesením zo dňa 05.11.2012 podľa § 206 ods. 1Tr. por. aj vznesené obvinenie XXXXX pre prečin zvýhodňovania veriteľa podľa § 240 ods. 1, ods. 2 Tr. zák., ktorého sa mal menovaný dopustiť na skutkovom základe uvedenom vyššie. 
	V priebehu vykonaného skráteného vyšetrovania bolo upresnené, že obvinený veriteľa XXXXX poškodil tým, že dňa 21.10.2009 z majetku spoločnosti WIZARD s.r.o. XXXXX predal XXXXX za sumu 1 000,- eur osobné motorové vozidlo Škoda Octavia Combi 1,9 TDI Tour (N1) vyrobené v roku 2006 výr. čísla SP-365AL, ktorého hodnota bola 9 695,- eur a tiež tým, že na základe zmluvy o zlúčení spoločnosti WIZARD s.r.o. zo dňa 06.11.2009 bezodplatne previedol splatený peňažný vklad uvedenej spoločnosti v sume 6 639,- eur na nástupnícku spoločnosť GABES, s.r.o. so sídlom vo Veľkých Levároch č. 32 a dňa 17.12.2012 postupom podľa § 206 ods. 6 Tr. por. došlo ku zmene právnej kvalifikácie stíhaného skutku na prečin poškodzovania veriteľa podľa § 239 ods. 1 písm. a/, ods. 3 písm. a/ Tr. zák. Boli tiež zistení ďalší veritelia poškodení týmto skutkom a to spoločnosť STELIT, s.r.o. Trenčín s pohľadávkou vo výške 7 000,42 eur, spoločnosť JULEX, s.r.o. Radvaň nad Laborcom s pohľadávkou v sume 5 906,- eur a spoločnosť PILANKA, s.r..o. Poprad - Západ s pohľadávkou vo výške 1 385,96 eur.
	Z dozorového spisu tunajšej prokuratúry Pv 405/2010 som zistil, že XXXXX bol už v uvedenej trestnej veci za ten istý skutok trestne stíhaný a aj odsúdený trestným rozkazom Okresného súdu vo Svidníku čís. 1T/80/2012-970 zo dňa 11.09.2012, ktorý nadobudol právoplatnosť dňa 26.09.2012. V danom prípade teda sa nejedná o ďalší spáchaný skutok, ale len o ďalšie zistené subjekty, ktoré boli poškodené protiprávnym konaním, pre ktoré už bol páchateľ právoplatne odsúdený. 
	Podľa § 215 ods. 1 písm.d/ Tr. por. prokurátor zastaví trestné stíhanie, ak je trestné stíhanie neprípustné podľa § 9. 
	Podľa § 9 ods. 1 písm.e/ Tr. por. trestné stíhanie nemožno začať a ak už bolo začaté, nemožno v ňom pokračovať a musí byť zastavené, ak ide o osobu, proti ktorej sa skoršie stíhanie pre ten istý skutok skončilo právoplatným rozsudkom súdu alebo bolo právoplatne zastavené, podmienečne zastavené a obvinený sa osvedčil alebo sa skončilo schválením zmieru a zastavením trestného stíhania, ak rozhodnutie nebolo v predpísanom konaní zrušené.
	Nakoľko v danom prípade boli splnené zákonné podmienky pre postup podľa citovaného ustanovenia, bolo potrebné s poukazom na vyššie uvedené výsledky dokazovania rozhodnúť tak, ako sa uvádza vo výrokovej časti uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Ernest Hošík
prokurátor